Bemagtiging: Sukses in Breedekloof | Landbou
Bemagtiging: Sukses in Breedekloof
Die Fynbos, Vrugte en Wyn-projek vir swart ekonomiese bemagtigting in die Breedekloof-omgewing bemagtig 'n gemeenskap en beskerm ook die omgewing.
Die Fynbos, Vrugte en Wyn projek vir swart ekonomiese bemagtiging (SEB) in die Breedekloof-omgewing bemagtig 'n gemeenskap en beskerm ook die omgewing.
Die projek, wat in 2007 in samewerking met die Lategan-familie van Bergsig-wynlandgoed in die Breedekloof-distrik begin is, toon reeds ekonomiese groei en is een van die min SEB-suksesstories in die land.
Me. Sandra-George Waterboer, verteenwoordiger van die projek op die Bergsig-direksie, sê hulle het aan die einde van verlede jaar reeds 'n pakstoor opgerig en implemente aangekoop.
"Hoewel ons reeds 'n relatiewe goeie inkomste het, het die sowat 110 aandeelhouers besluit dat dividende vir die projek eers vyf jaar ná stigting uitbetaal sal word. Ons eerste prioriteit is om die lening wat ons by die bank aangegaan het, af te betaal."
Eerste ooreenkoms met natuurbewaring
Die 140 ha grond wat aangekoop is, het oorspronklik deel uitgemaak van die Romansrivierlandgoed, waarvan 220 ha in 'n 15 jaar-lange ooreenkoms as 'n natuurreservaat verklaar is omdat dit die habitat van die skaars suurpootjieskilpad is.
Die aandeelhouers van die projek het kort ná stigting besluit om 'n ooreenkoms met CapeNature aan te gaan vir die bewaring van 40 ha van hulle grond. Dit is die eerste ooreenkoms van sy soort in die land. Ander seldsame plant- en voëlspesies kom ook hier voor.
"Die deel verteenwoordig die fynbos-afdeling van die projek en van die proteas wat hier groei oes en verkoop ons plaaslik. Meer as 100 voëlspesies is al op die grond gewaar," vertel Waterboer.
Die projek is so saamgestel dat die plaaswerkers 60% van die grond besit, terwyl mnr. Louis Lategan, oorspronklike eienaar van Romansrivierlandgoed, en sy drie seuns elkeen 10% besit.
Die produkte en die plaas
Die naam van die projek verteenwoordig al die produkte wat daardeur gelewer word. Waterboer sê verskeie van die produkte het reeds Fairtrade-sertifiserting ontvang en die eerste premie daarvoor is reeds ontvang vir pere wat verlede jaar bemark is.
Die aandeelhouers beplan ook om hul eie wingerd te plant en wyn te produseer. Waterboer is ook deel van die bemarkingspan van Bergsig-wynlandgoed. Die Lategan familie produseer al vir die afgelope 150 jaar wyn en ander produkte in die omgewing.